Notum fieri volumus omnibus sancte ecclesie filiis qualiter monachi Corbiniacenses presenciam domni Diensis episcopi H[ugonis], apostolice sedis legati, adierunt, querimoniam facientes in concilio Exoldunensi cui predictus legatus presidebat, super Oddone, abbate Flaviniacensi, qui abbaciam Corbiniacensem occulta invasione occupatam in cellam Flaviniacensis cenobii redigere conabatur. Constitutis igitur utrisque partibus ante prefatum vicarium, cum ab abbate assercionis sue legitima testimonia quererentur, producte sunt in medium quedam carte cum uno privilegio nullius auctoritatis vel ponderis, que cum magna dubietate Corbiniacensem locum ad Flaviniacense monasterium pertinuisse monstrabant, et quum sine sigillo vel bulla, que privilegiorum romanorum pontificum ac preceptorum regum certa indicia sunt, auctoritates abbatis erant, sicuti vana et parum veri continentia, repudiata sunt judicio archiepiscoporum et episcoporum qui aderant, presertim cum Corbiniacenses monachi veriores cartas inducerent que abbatis testimoniis, de personis et temporibus repugnarent, eidemque monachi affirmarent auctoritates suas invidia quorumdam monachorum Flaviniacensium esse combustas; affuerunt eciam nonnulli qui dicerent Nicholaum papam huic contencioni finem imposuisse, interdicendo ut nullus Corbiniacense cenobium in cellam redigere presumerit. Propter hec omnia cum numerosa multitudo abbatum sine inquietudine..... (sic) ill..... am longis temporibus tenuissent con......ns.....